b"\n_START_ARTICLE_\nCamell bactri\xc3\xa0\n_START_SECTION_\nH\xc3\xa0bitat\n_START_PARAGRAPH_\nEls camells bactrians viuen en zones \xc3\xa0rides. A l'hivern es troben al llarg dels rius en l'estepa siberiana, per\xc3\xb2 es dispersen cap al desert quan la neu es fon a la primavera. Les temperatures del seu h\xc3\xa0bitat oscil\xc2\xb7len entre - 29\xc2\xa0\xc2\xb0C a l'hivern fins a 38\xc2\xa0\xc2\xb0C a l'estiu.\n_START_SECTION_\nMorfologia\n_START_PARAGRAPH_\nEls adults pesen de 450 a 500\xc2\xa0kg. Tenen dos geps, cada gep pot tenir 36\xc2\xa0kg de greix. Mesuren de mitjana 213\xc2\xa0cm fins al gep. Durant l'hivern el cobreix una capa de pell marronosa que desapareix quan puja la temperatura. Un cabell llarg li penja del coll com si fos una barba. Les celles s\xc3\xb3n espesses. Una doble filera de pestanyes i l'habilitat de tancar completament els narius i els llavis el protegeixen de les ventades i de la sorra. Els seus peus durs l'ajuden a caminar pels deserts rocosos d'\xc3\x80sia. Camina b\xc3\xa9 tant sobre la neu com sobre la sorra._NEWLINE_Els camell s\xc3\xb3n pol\xc3\xadgams i els mascles dominants s\xc3\xb3n violents i defensen un grup de femelles durant la temporada reproductiva. Les femelles del camell bactri\xc3\xa0 arriben a la maduresa sexual dels 3 als 5 anys (a la mateixa edat que els mascles). Es reprodueixen cada dos anys i s'acoblen a la tardor. Despr\xc3\xa9s d'un per\xc3\xadode de gestaci\xc3\xb3 de 13 mesos, tenen una o dues cries, que normalment neixen de mar\xc3\xa7 a abril. Pesen en n\xc3\xa9ixer uns 36\xc2\xa0kg de mitjana. Les cries s\xc3\xb3n capaces de caminar i c\xc3\xb3rrer poc despr\xc3\xa9s de n\xc3\xa9ixer. S'alimenten de llet durant un any i mig. En captivitat viuen de 30 a 50 anys.\n_START_SECTION_\nAlimentaci\xc3\xb3\n_START_PARAGRAPH_\nEls camells s\xc3\xb3n animals herb\xc3\xadvors remugants i s\xc3\xb3n capa\xc3\xa7os de menjar l'herba seca, amb espines, salada o amargant. Mengen fulles arrels i tubercles, fusta, escor\xc3\xa7a o tiges, llavors i fruits. Quan no hi ha una altra mena de menjar poden alimentar-se d'ossos pell o diferents tipus de carn. En condicions extremes es mengen les cordes, les sand\xc3\xa0lies i fins a les tendes d'acampada. Poden aguantar diversos dies sense beure aigua, quan despr\xc3\xa9s d'un per\xc3\xadode llarg sense beure ho poden tornar a fer nom\xc3\xa9s beuen per reempla\xc3\xa7ar l'aigua perduda pel seu cos. Com a m\xc3\xa0xim beuen 114 litres d'aigua i aquesta quantitat la beuen en nom\xc3\xa9s 10 minuts. Tenen l'habilitat d'apagar la set tamb\xc3\xa9 amb aigua salitrosa. Durant l'hivern en tenen prou amb l'aigua continguda en els vegetals que mengen.\n_START_SECTION_\nUsos humans\n_START_PARAGRAPH_\nEls camells domesticats travessen el desert en caravanes dirigides, per un mascle adult, en grups de sis a vint camells. S'ha de mantenir una velocitat constant de la caravana i, per aconseguir-ho, mouen les dues potes del mateix costat a la vegada creant un moviment balancejat. Si han de c\xc3\xb3rrer ho poden fer a una velocitat d'uns 30 km per hora. _NEWLINE_Els camells bactrians foren domesticats des de fa 3.500 anys, actualment queden pocs camells salvatges. La principal utilitat per l'home \xc3\xa9s per la seva for\xc3\xa7a i com a mitj\xc3\xa0 de transport, com a subproductes hi ha la carn i la llet. Del greix del gep se'n treu llard per cuinar. El fem serveix com combustible, del p\xc3\xa8l se'n fan vestits, catifes i tendes. Del cuir sabates i altres productes. En alguns pa\xc3\xafsos els camells s\xc3\xb3n indicadors de riquesa."